HYDRO บวกแรงกว่า 11% สูงสุดในรอบ 2 เดือน คาดเก็งกำไรแผนงานธุรกิจปีนี้โดดเด่น
HYDRO บวกแรงกว่า 11% สูงสุดในรอบ 2 เดือน คาดเก็งกำไรแผนงานธุรกิจปีนี้โดดเด่น โดย ณ เวลา 11.25 น. อยู่ที่ระดับ 1.72 บาท บวก 0.18 บาท หรือ 11.69% ด้วยมูลค่าซื้อขาย 35.68 ล้านบาท
26 มิ.ย. 2561

ผู้สื่อข่าวรายงานว่า บริษัท ไฮโดรเท็ค จำกัด (มหาชน) หรือ HYDRO ณ เวลา 11.25 น. อยู่ที่ระดับ 1.72 บาท บวก 0.18 บาท หรือ 11.69% ด้วยมูลค่าซื้อขาย 35.68 ล้านบาท ราคาหุ้นปรับตัวแรงในรอบ 2 เดือน โดยนับตั้งแต่หุ้นเคยขึ้นไปทดสอบระดับ 1.72 บาท เมื่อวันที่ 10 เม.ย. 61 คาดเก็งกำไรแผนงานธุรกิิจปีนี้ออกมาโดดเด่นและคาดหนุนให้ผลการดำเนินงานปีนี้ฟื้นตัวหลังขาดทุนต่อเนื่องนับตั้งแต่ปี 2557

อนึ่งก่อนหน้านี้ที่ประชุมคณะกรรมการบริษัทมีมติให้เสนอต่อที่ประชุมผู้ถือหุ้นเพื่อพิจารณาอนุมัติการซื้อ และรับโอนกิจการทั้งหมดตามแผนการโอนกิจการทั้งหมดของบริษัท กับบริษัทจำกัดที่จะจัดตั้งขึ้นใหม่ ชื่อบริษัท เอสยูที โฮลดิ้ง จำกัด (SUTGH) เพื่อให้ได้มาซึ่งสินทรัพย์ที่ SUTGH ถือหุ้นอยู่ 66% ในบริษัท เอสยูที โกลบอล จำกัด (SUTG) ซึ่งประกอบธุรกิจให้บริการรับเหมาก่อสร้าง การให้บริการในลักษณะของผู้รับเหมาดำเนินการและบำรุงรักษา และการให้คำปรึกษาโครงการจัดการขยะเชิงวิศวกรรม  ซึ่งมีมูลค่าการซื้อและรับโอนกิจการทั้งหมด 460 ล้านบาท
ทั้งนี้ บริษัทจะชำระค่าตอบแทนการซื้อและรับโอนกิจการทั้งหมดของ SUTGH โดยการจัดสรรหุ้นสามัญเพิ่มทุนของบริษัท จำนวน 195 ล้านหุ้น มูลค่าที่ตราไว้ (พาร์) หุ้นละ 1 บาท ในราคาหุ้นละ 1 บาท คิดเป็นมูลค่า 195 ล้านบาท และออกและเสนอขายหุ้นกู้แปลงสภาพที่ออกใหม่และให้สิทธิแปลงสภาพเป็นหุ้นสามัญของบริษัท (หุ้นกู้แปลงสภาพ) คิดเป็นมูลค่า 265 ล้านบาท ให้แก่ SUTGH  โดยคาดว่าธุรกรรมการรับโอนกิจการทั้งหมดและจัดสรรหลักทรัพย์จะสามารถดำเนินการให้แล้วเสร็จภายในวันที่ 30 พ.ค.61
นอกจากนี้ที่ประชุมคณะกรรมการบริษัท ยังมีมติอนุมัติให้เสนอต่อที่ประชุมผู้ถือหุ้นเพื่อพิจารณาอนุมัติการเพิ่มทุนจดทะเบียนของบริษัทเป็น 970.28 ล้านบาท จากเดิมที่ 589.97 ล้านบาท โดยออกหุ้นเพิ่มทุนใหม่ 380.31 ล้านหุ้น พาร์หุ้นละ 1 บาท แบ่งจัดสรรหุ้นเพิ่มทุน 195 ล้านหุ้น เสนอขายบุคคลในวงจำกัด (PP) คือ SUTGH และหุ้นเพิ่มทุน 185.31 ล้านหุ้น เพื่อรองรับการแปลงสภาพของหุ้นกู้แปลงสภาพที่ออกจำนวน 265 ล้านบาทให้แก่ SUTGH
ภายหลังการจัดสรรหุ้นเพิ่มทุนใหม่ 195 ล้านหุ้นให้กับ SUTGH จะทำให้เข้ามาถือหุ้นในบริษัทจำนวน 24.84% และ SUTGH จะถือหุ้นกู้แปลงสภาพของบริษัทอีกคิดเป็นจำนวน 19.10% ทำให้รวมถือหุ้นในบริษัท 39.20% หากมีการใช้สิทธิแปลงสภาพทั้งจำนวน ซึ่งทำให้ SUTGH มีหน้าที่ทำคำเสนอซื้อหุ้นทั้งหมดของบริษัท ดังนั้น คณะกรรมการบริษัทจึงมีมตินุมัติให้เสนอต่อที่ประชุมผู้ถือหุ้นเพื่อพิจารณาอนุมัติการขอผ่อนผันการทำคำเสนอซื้อหุ้นทั้งหมดของกิจการโดยอาศัยมติที่ประชุมผู้ถือหุ้น (Whitewash)
โดยผลการประชุมวิสามัญผู้ถือหุ้น ครั้งที่ 1/2561 ในวันที่ 10 พ.ค.61 มีมติอนุมัติการซื้อและรับโอนกิจการทั้งหมดตามแผนดังกล่าว
ล่าสุดบริษัทได้รับงานโครงการก่อสร้างปรับปรุงขยายการประปาส่วนภูมิภาคสาขาชัยภูมิ มูลค่าโครงการประมาณ 522 ล้านบาท ภายใต้การดำเนินงานของกิจการร่วมค้าสหไฮโดร ซึ่งเป็นการร่วมมือระหว่างบจก.สหการวิศวกร บริษัทย่อย( บริษัท ทีอาร์ซี คอนสตรัคชั่น จำกัด (มหาชน หรือ TRC) และบมจ.ไฮโดรเท็ค (HYDRO) ซึ่งจะเริ่มก่อสร้างในช่วงปลายเดือนมิ.ย.61